Eiropas Parlamenta Rezolūcija (2010. gada 5. maijs) ar konstatējumiem, kas ir neatņemama daļa no Lēmuma par Eiropas Savienības 2008. finanšu gada vispārējā budžeta izpildes apstiprināšanu, VII iedaļa – Reģionu komiteja



Oficiālais Vēstnesis L 252 , 25/09/2010 Lpp. 98 - 100



Eiropas Parlamenta Rezolūcija ( 2010. gada 5. maijs) ar konstatējumiem, kas ir neatņemama daļa no Lēmuma par Eiropas Savienības 2008. finanšu gada vispārējā budžeta izpildes apstiprināšanu, VII iedaļa – Reģionu komiteja EIROPAS PARLAMENTS, ņemot vērā Eiropas Savienības 2008. finanšu gada vispārējo budžetu [1], ņemot vērā Eiropas Kopienu galīgos gada pārskatus par 2008. finanšu gadu – I sējums (C7-0178/2009) [2], ņemot vērā Reģionu komitejas gada ziņojumu par 2008. gadā veiktajām iekšējām revīzijām, ko tā iesniegusi budžeta izpildes apstiprinātājiestādei, ņemot vērā Revīzijas palātas gada pārskatu par 2008. finanšu gada budžeta izpildi, kuram pievienotas pārbaudīto iestāžu atbildes [3], ņemot vērā deklarāciju par pārskatu ticamību, kā arī par pakārtoto darījumu likumību un pareizību, ko Revīzijas palāta iesniegusi saskaņā ar EK līguma 248. pantu [4], ņemot vērā EK līguma 272. panta 10. punktu un 274., 275. un 276. pantu un Līguma par Eiropas Savienības darbību 314. panta 10. punktu un 317., 318. un 319. pantu, ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [5], un jo īpaši tās 50., 86., 145., 146. un 147. pantu, ņemot vērā Reglamenta 77. pantu un VI pielikumu, ņemot vērā Budžeta kontroles komitejas ziņojumu (A7-0082/2010), A. tā kā "pilsoņiem ir tiesības zināt, kā tiek izmantoti viņu maksātie nodokļi un kā politiskās iestādes īsteno tām uzticētās pilnvaras" [6], 1. norāda, ka 2008. gadā Reģionu komitejas rīcībā bija saistību apropriācijas kopumā EUR 93 miljonu apmērā (2007. gadā – EUR 68,6 miljoni, 2006. gadā – EUR 74,4 miljoni) un to izlietojuma līmenis bija 86,87 % [7]; 2. konstatē, ka Revīzijas palāta savā gada pārskatā norāda, ka revīzijā nav konstatētas nozīmīgas nepilnības, par kurām būtu jāizsaka Reģionu komitejai piezīmes; 3. atzinīgi vērtē to, kā tiek īstenots Reģionu komitejas un Ekonomikas un sociālo lietu komitejas (EESK) administratīvās sadarbības nolīgums 2008.–2014. gadam, un aicina Reģionu komiteju un EESK informēt par panākumiem saistībā ar iekšējo kontroles standartu saskaņošanu un visām attiecīgajām finanšu procedūrām, kas saistītas ar kopīgajiem dienestiem; ņem vērā savstarpēji apmierinošo risinājumu pārbaudes pienākumu sadalei kopīgajos dienestos, pamatojoties uz to, kurā komitejā strādā atbildīgais kredītrīkotājs; 4. atgādina, ka pakalpojumu nošķiršanai, kas radusies administratīvās sadarbības nolīguma rezultātā, nebūtu jāietekmē budžeta apmērs, un gaida nolīguma vidusposma pārskatu, kas jāiesniedz 2011. gadā, un Reģionu komitejas un EESK kopīgo analīzi kā daļu no šā pārskata; 5. atzinīgi vērtē rezultātus, kas tika gūti, Reģionu komitejai un EESK kopīgi novērtējot sadarbības nolīgumus jomās, kuras skar pakalpojumu nošķiršana, jo īpaši secinājumus, ka jaunā pārvaldības struktūra ir uzlabojusi komiteju administratīvo sadarbību, ka ir saglabājusies nošķirto pakalpojumu kvalitāte un uzlabojusies to efektivitāte un ka nebija nepieciešami budžeta līdzekļu papildinājumi; ņem vērā arī secinājumu, ka turpmāk būtu jāuzlabo daži praktiski sadarbības aspekti; 6. atzinīgi vērtē Reģionu komitejas centienus, iesaistoties iestāžu sadarbībā IT sistēmu jomā, jo īpaši Reģionu komitejas un EESK sarunas ar Komisiju par personāla vadības sistēmas Sysper2 izmantošanu; 7. atzinīgi vērtē Reģionu komitejas iekšējās kontroles nepārtrauktu uzlabošanu, jo īpaši Reģionu komitejas galveno administratīvo, darbības un finanšu procedūru uzskaitījumu, personālam paredzētu norādījumu izstrādi par ētikas un godīguma jautājumiem, kuros bija ietverts arī pašnovērtējuma pārbaudes punktu saraksts par interešu konfliktu, Reģionu komitejas personāla uzdevumu un pienākumu vadlīniju uzlabošanu, kā arī to, ka visos Reģionu komitejas dienestos organizēja mācības 2008. gada ex post kontroles jautājumos; 8. konstatē, ka 2008. gadā veiktajā riska novērtējumā ir norādītas divas problēmu zonas – pirmkārt, jautājumi, kas radušies pēc izmaiņām struktūrshēmā un saistībā ar jauno Reģionu komitejas un EESK sadarbības nolīgumu, kamēr vēl nebija beidzies pielāgošanās periods, un, otrkārt, ar personālu saistīti jautājumi, kurus radījusi pārāk lielā darba vietu rotācija, sarežģītas un ilgas darbā pieņemšanas procedūras un nepietiekama apmācība; sagaida, ka Reģionu komiteja nākamajā gada darbības pārskatā informēs, kā tā šos jautājumus ir risinājusi; 9. norāda, ka Iekšējās kontroles dienests veica revīzijas par komandējumu izdevumiem un ārējo pētījumu izpildi, kas ļāva objektīvi novērtēt iekšējās kontroles darbu, kā arī paveiktā darba revīzijas par algu pārskaitījumiem (otrā paveiktā darba revīzija), iekšējās kontroles standartiem (pirmā paveiktā darba revīzija) un finanšu ķēžu atbilstību; 10. atzinīgi vērtē to, ka pārskatā ir aprakstīti pasākumi, kas veikti saistībā ar iepriekšējiem Parlamenta lēmumiem par budžeta izpildes apstiprināšanu, jo īpaši saistībā ar Parlamenta konstatējumu par OLAF ziņojumu un administratīvo izmeklēšanu par koriģētiem algu pārskaitījumiem, attiecībā uz kuriem visas pārskaitītās summas, kas konkrētajiem darbiniekiem nepienācās, tika atskaitītas atpakaļ, tika uzsāktas disciplinārās procedūras un tika vai pašlaik tiek īstenoti iekšējā revidenta ieteikumi; 11. atzinīgi vērtē arī to, ka ir aprakstīti pasākumi saistībā ar dienestu vadības un kontroles sistēmu, apstiprinot, ka ikgadējās ex post pārbaudes izlases veidā ir veiktas vairākus gadus, tostarp 2008. gadā, un saistībā ar EESK/Reģionu komitejas kopīgo dienestu vadības un kontroles pakalpojumiem, norādot, ka vairāku pakalpojumu nošķiršana ir ļāvusi uzlabot abu komiteju vadības un kontroles sistēmas, nodrošinot, ka viena no komitejām vienmēr ir pilnībā atbildīga par atsevišķiem izdevumiem un tādējādi tiek garantēta pilnīga finansiāla atbildība un pilnīga atbildība par darbību; 12. pieprasa, lai Reģionu komitejas locekļi deklarē savas finansiālās intereses, sniedzot atbilstīgu informāciju par deklarējamu profesionālo darbību un citiem algotiem pienākumiem vai darbībām, jo īpaši – ņemot vērā, ka Reģionu komitejas locekļiem ir vēlētas institūcijas mandāts vai arī viņi ir politiski atbildīgi vēlētas asamblejas priekšā; 13. izsaka atzinību par Reģionu komitejas kvalitatīvo gada darbības pārskatu un atzinīgi vērtē to, ka tajā ir detalizēti aprakstīti pasākumi, kas veikti saistībā ar iepriekšējiem Parlamenta lēmumiem par budžeta izpildes apstiprināšanu. [1] OV L 71, 14.3.2008. [2] OV C 273, 13.11.2009., 1. lpp. [3] OV C 269, 10.11.2009., 1. lpp. [4] OV C 273, 13.11.2009., 122. lpp. [5] OV L 248, 16.9.2002., 1. lpp. [6] Eiropas pārredzamības iniciatīva. [7] Pēc korekcijas – 98,1 %. Reģionu komitejas EUR 93 miljonu lielajās apropriācijās bija iekļauti piešķirtie ieņēmumi, ko veidoja EESK 2008. gadā veiktais maksājums EUR 10,7 miljonu apmērā, kuru tā veica, lai nodrošinātu, ka Reģionu komiteja var, veicot vienu maksājumu, segt EESK daļu no ēku nomas maksas kopā ar Reģionu komitejas daļu. Nomas apmaksu veica 2009. gadā. Pēc korekcijas, kurā tika ņemts vērā EUR 10,7 miljonu vērtais iestāžu darījums, Reģionu komitejas rīcībā 2008. gadā bija apropriācijas EUR 82,4 miljonu apmērā, bet Reģionu komitejas apropriāciju koriģētais izlietojuma līmenis 2008. gadā bija 98,1 %. --------------------------------------------------